SKRIFTLIG FORESPØRGSEL E-3015/02

af Dominique Vlasto (PPE-DE) til Kommissionen

(23. oktober 2002)

Om: Forvaltning af ESF-bevillinger i Frankrig

Det nationale samordningsudvalg for handicappede og for forbedring af den sociale og beskæftigelsesmæssige status (CCAH-PSP) er blevet godkendt som det organ, der i Frankrig skal koordinere de operationelle programmer i 1991-1993 og 1995-1999. Det finansieres delvist af Den Europæiske Socialfond (ESF) og formålet er faglig integrering af unge handicappede i et almindeligt arbejdsmiljø.

For 1999 har CCAH-PSP dog stået over for problemer med overførsel af det støttebeløb, som ESF har stillet til rådighed, og især med den nedsættelse, der har fundet sted på initiativ af generaldirektoratet for socialt arbejde under ministeriet for beskæftigelse og solidaritet. Det ser således ud til, at de beløb, der blev udbetalt til CCAH-PSP i 1999, lå klart under de fastsatte beløb fra ESF.

1. Skal de midler, der er stillet til rådighed af ESF, udbetales i fuldt omfang til de godkendte organer, som har til opgave at gennemføre programmerne? Hvilken rolle spiller direktoratet for socialt arbejde i Frankrig? Kan dette nedsætte beløbene for de tilskud, som ESF har stillet til rådighed for et samordningsorgan?

2. Kan Kommissionen oplyse, hvilket beløb det franske EFS-organ har modtaget med henblik på mål 3, foranstaltning 17, til programmeringen i Frankrig i 1994-1999? Kan den oplyse, hvor stor en del af dette beløb, der rent faktisk udbetaltes til CCAH-PSP i 1999?

Svar afgivet på Kommissionens vegne af Anna Diamantopoulou

(27. november 2002)

1. Når det drejer sig om EF's strukturfonde, begrænser Kommissionen sit arbejde til i partnerskab med den pågældende medlemsstat at definere, hvilke prioriterede felter der skal følges, og med hvilke foranstaltninger og aktioner man bedst kan at nå de fastsatte mål.

Derefter er det så alene medlemsstatens og de nationale og/eller regionale myndigheders opgave at iværksætte de udvalgte aktioner og foranstaltninger. På grund af denne ansvarsfordeling har Kommissionen almindeligvis ikke kendskab til, hvilke beslutninger der træffes i medlemsstaterne vedrørende godkendelsen af projekter eller grupper af projekter, idet det ligger på et niveau under de aktioner eller foranstaltninger, der er defineret i de operationelle programmer. Kommissionen har derfor ingen oplysninger om, at generaldirektoratet for socialt arbejde under ministeriet for beskæftigelse og solidaritet skulle have truffet beslutning om at nedsætte støtten fra Den Europæiske Socialfond til de aktioner, der koordineres af det nationale samordningsudvalg for handicappede og for forbedring af den sociale og beskæftigelsesmæssige status (CCAH-PSP).

Kommissionen kan kun bekræfte, at det hedder i artikel 21 i Rådets forordning (EØF) nr. 2082/93 af 20. juli 1993(1), som var gældende for den pågældende periode, at betalingerne skal ske til de endelige støttemodtagere uden nogen form for fradrag eller tilbageholdelse, der kan nedsætte den finansielle støtte, de har krav på.

2. Da programmet for 1994-1999 vedrørende mål 3 endnu ikke er afsluttet, har Kommissionen ikke mulighed for at angive, hvilket beløb den har udbetalt for året 1999 i henhold til foranstaltning 17 i programmet.

Kommissionen kan dog bekræfte, at hvad angår programmet for 1994-1999 og navnlig tranchen for 1999, omfatter den sidste finansielle model i programmet som ændret ved Kommissionens beslutning af 30. december 1999, et bidrag fra Den Europæiske Socialfond på 58,106 mio. EUR i henhold til foranstaltning 17 (få vanskeligt stillede grupper op på standardniveau og bibringe dem kvalifikationer), for så vidt angår foranstaltningen som helhed, både nationalt og regionalt.

Foranstaltningen vedrørte ganske vist handicappede, men også mere generelt arbejdssøgende indvandrere eller arbejdssøgende af udenlandsk oprindelse, flygtninge, personer i varetægt eller fængsel samt grupper, som ikke kan læse og skrive. Ifølge den finansielle model er der i forbindelse med programforvaltningen ikke nogen fast fordeling i forhold til, hvilken type modtager der er tale om, når det gælder bevillingen fra Den Europæiske Socialfond til foranstaltning 17. Kommissionen har derfor endnu ikke modtaget oplysninger om, hvilket beløb det franske ministerium for beskæftigelse og solidaritet har tildelt CCAH-PSP inden for rammerne af foranstaltningen. Kommissionen vil tage kontakt til medlemsstaten og naturligvis sende yderligere oplysninger, den måtte modtage, videre til det ærede medlem.

(1) Rådets forordning (EØF) nr. 2082/93 af 20. juli 1993 om ændring af forordning (EØF) nr. 2053/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter, EFT L 193 af 31.7.1993.